AlexejDobrolubov/national_council_slovak_2010 huggingface dataset:
12. schôdza NR SR - 13.deň - B. popoludní
Dátum: 2024-05-09
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

137. Ďakujem za slovo. Ďakujem aj, kolegyňa, za tvoj príspevok. Mne sa zdá, že pani ministerka aj pán Michelko išli do politiky s jediným cieľom, a to zničiť všetko, čo v kultúre funguje a čo prináša progres, zničiť inštitúcie, vyštvať a znechutiť ľudí. Ale pán Michelko aj pani ministerka by si mohli uvedomiť, že kultúra sa nedá riadiť ako online televízia TV Slovan, a to, že prinášajú takéto škodlivé návrhy, má naozaj vplyv na tisícky ľudí, ktorí v tej kultúre pracujú, umelcov a umelkýň, a vlastne na našu kultúru na Slovensku a je naozaj veľmi smutné, že oni sa tvária, že idú vlastne pomáhať, a vlastne jediné, čo tým spôsobia, je to, že tú kultúru ničia. A ani samotná argumentácia pána Michelka celkom nesedí, keď hovorí, že načo sú vynakladané peniaze z fondu. Ja teda len pre záznam zopakujem, že v roku 2023 fond podporil 2,2 mil. rozvoj infraštruktúry na nákup kníh a organizovanie podujatí pre verejné knižnice, čo bola jedna z najviac podporovaných oblastí, a rovnako výrazne bola podporená aj tradičná kultúra, kde bolo prerozdelených nejakých 1,6 mil. Ja by som teda naozaj rovnako ako moja kolegyňa asi apelovala aj vyzvala ľudí z koalície, čo je asi naša jediná cesta, a poprosila ich, aby tento návrh nepodporili. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

157. Ďakujem. Danka, myslím, že si to veľmi dobre zhodnotila. Presne, že ja si myslím, že toto by ocenili všetci zriaďovatelia škôl, pretože naozaj tento návrh prináša niečo, čo zjednoduší rodičom detí so zdravotným znevýhodnením už tak tú ťažkú situáciu, o ktorej som tu aj ja hovorila pri našom bode v rozprave. A podľa mňa, však každý si uvedomuje, že na Slovensku sme v tejto téme, aj čo sa týka debarierizácie, alebo rôzne, čo sa týka inklúzie na školách, naozaj značne pozadu. Mňa mrzí, že sme tu mali tri vlády sociálnej demokracie, ktorá sa naozaj v najlepších časoch nesnažila budovať a vytvárať také podmienky, aby sme v dnešnej situácii nemuseli byť. Lebo my naozaj sa veľa rozprávame s tými rodinami, s organizáciami a tá situácia je naozaj zlá. A ja dúfam, že tento návrh, dúfam, že ho teda podporí aj koalícia, že je to naozaj malý krôčik k tomu, aby sme tým rodičom tú situáciu zjednodušili. Aby sme vytvorili také podmienky, aby nemuseli naozaj podstupovať rôzne tie stresy, však sme to aj videli, aj rôzne medializované prípady, kedy sa deti hlásili do školy a škola ich proste nechcela prijať, pretože nemala tie podmienky pripravené také, aké to dieťa potrebovalo. Takže ja dúfam a vyzývam aj týchto, týmto koaličných poslancov a poslankyne, ktorí sú tu teda, žiaľ, veľmi v mizivom zastúpení, že aby podporili tento návrh zákona. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

73. Ďakujem veľmi pekne. Súhlasím, pán Ledecký, že my sme nad tým tiež rozmýšľali, že tá situácia, vieme, aká v samosprávach je, veď sama som z obce, ktorá má okolo tisíc obyvateľov, ale na druhej strane súhlasím s vami, že tie kompetencie, však o tom tiež sme sa tu už rozprávali, že tá reforma, alebo tá reforma verejnej správy je nutná, ale ja si stále myslím, že ten prvý kontakt, ktorý by mohol byť na tej obci alebo v meste, je stále to najlepšie v zmysle tom, že tí ľudia, ktorí tam sedia, aj keď je to možno niekedy len jedna úradníčka, ktorá má naozaj toho veľa, tak my dokážeme jej dať alebo zo strany ministerstva alebo nejakú metodiku, kde, kde naozaj by vedela posunúť toho človeka ďalej alebo poradiť mu v tých základných veciach, lebo zase ono, si myslím, že nie je toho toľko, aby sme to nedokázali zvládnuť aj teraz v takejto situácii a podľa mňa je to veľmi dôležité, že my to naozaj od tých rodín, rodín vnímame. Každý jeden ten príbeh je o tom, že tí ľudia majú málo informácií, určite bavme sa o tom, ako to ešte zlepšiť, ale každopádne ten prvý kontakt a ten najbližší kontakt, ktorý majú ľudia, je tá samospráva. A dokonca v Rakúsku to takto funguje, že keď sa narodí dieťa so zdravotným znevýhodnením, alebo aj keď počas života proste sa niekto, teda má zdravotné znevýhodnenie, tak tá samospráva je naozaj prvý kontakt, s ktorým ten človek môže komunikovať, a sú na to veľmi dobré teda odozvy a myslím si, že takto isto by to mohlo fungovať aj na Slovensku. Ďakujem.
12. schôdza NR SR - 8.deň - A. dopoludnia
Dátum: 2024-04-26
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

237. Ďakujem, Vierka, za tento tvoj vysokoodborný príspevok, a ja musím teda podotknúť, že podľa mňa sexuálna a vzťahová výchova má byť niečo, čo už malo byť dávno v 21. storočí naozaj súčasťou našej výučby na školách, veď práve cez sexuálnu a vzťahovú výchovu sa môžu deti naučiť, ako sa k sebe správať, čo je správne, čo nie, kde sú hranice ich osobnej integrity, naučia sa spoznať svoje telo a naučia sa mnoho dôležitých vecí, o ktorých podľa mňa nie vždy sa dokážu rozprávať s rodičom. A to teda napríklad ja mám tú istú skúsenosť, mám syna, ktorý má 15 rokov, a ja teda ho vediem k tomu, aby sme sa veľa rozprávali, ale verím tomu, že nie vždy všetko mi povie, a veľmi by som bola rada, keby na tej škole mal oveľa viac teda sexuálnej a vzťahovej výchovy. A to, čo ja považujem za, za doslova nebezpečné, že, pán Vašečka, vy podsúvate naozaj rodičom niečo, čo nie je pravda, a nie každý rodič, proste neni to realita, nebola by to realita a každý rodič si nie vždy všetko naštuduje a, a má taký prehľad do tej problematiky, a naozaj vy vytvárate potom pocit, že rodičia z toho majú strach, a pritom naozaj že nemajú mať z čoho, a v konečnom, ale áno, je to tak, lebo v konečnom dôsledku si neuvedomujú, že práve im aj ich deťom by to pomohlo, keby tú vzťahovú a sexuálnu výchovu ich dieťa má. A vy im to v podstate, by ste im v tom bránili, lebo oni počúvajú možno vás, lebo vás nejakým spôsobom teda vnímajú, ako niekoho, kto, kto aj tu v pléne predkladá taký návrh, ale nerozhodnú sa na základe naozaj toho, čo aj tu teraz Vierka povedala, to, čo, čo je podložené na základe dát a skutočného nejakého výskumu. Hej? Čiže toto je ten problém. A ja si myslím, že, naozaj že démonizujete túto tému... (Prerušenie vystúpenia časomerom.)
12. schôdza NR SR - 8.deň - A. dopoludnia
Dátum: 2024-04-26
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

149. Ďakujem za slovo. No, jediným cieľom tohto návrhu zákona je podľa mňa len burcovať a rozdeľovať spoločnosť, a to len preto, že sú tu proste organizácie, ktoré túto vládu kritizujú. Prestaňte proste jednoducho robiť veci a aktivity proti demokracii, spravodlivosti a záujmom Slovenska a aj tieto organizácie vás prestanú kritizovať. Lenže vy viete, že to robiť budete, tak potrebujete tieto organizácie jednoducho označiť. To je proste vaša stratégia, však to vidíme dlhodobo, a ľuďom budete ďalej podsúvať, že to vlastne keď sa stane napríklad niečo zlé, že to nie vy ste zodpovední, ale že to vlastne tie mimovládne organizácie sú za to zodpovedné. Veď vidíme to, čo podsúva aj pán premiér v každom, v každom vo svojom vystúpení a ono je veľmi smutné, že veľmi časť spoločnosti vám aj uverila. Len škoda, že ukazujete na mimovládky, ktoré majú aj teraz transparentné financovanie, a zakrývate si presne oči pred tými skutočnými hrozbami, ktoré ohrozujú Slovensko. A chcete v podstate len nakresliť znova terč na chrbát mimovládnych organizácií, ktoré sa vám jednoducho nepáčia, a to sú proste praktiky SMER-u, však sme to už videli, aj tu sediaci pán podpredseda Blaha to urobil, keď označil pani prezidentku za zahraničnú agentku, a vieme, ako rozhodol súd. Takže ja vás poprosím, aby ste naozaj, poslanci a poslankyne SMER-u aj SNS, prestali ďalej nalievať do našej spoločnosti tie, tie tony nenávisti a aby ste prestali rozdeľovať túto spoločnosť a aby ste stiahli tento škodlivý návrh zákona. Ďakujem.
12. schôdza NR SR - 7.deň - A. dopoludnia
Dátum: 2024-04-25
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

78. Pán Taraba, je naozaj neuveriteľné, ako vy a vaši kolegovia zo SNS dokážete moralizovať, prekrúcať a urážať. Ten dar vám naozaj nemožno uprieť, len je potom otázka, či takýto človek patrí aj do politiky. Urážate a potom sa ešte tvárite, že vlastne my, tí progresívci, sme tí neslušní . Len ja sa pýtam, kedy sme my vás takto urážali, čo vy dokážete vypustiť z úst? To, že si pán Huliak dovolí nás nazvať špinavé hyeny v pléne Národnej rady, prekračuje podľa mňa všetky hranice. A treba povedať, pán Huliak, nesedíte v krčme v Očovej, sedíte v Národnej rade, tak sa, prosím, podľa toho aj správajte! Ďakujem.
12. schôdza NR SR - 6.deň - A. dopoludnia
Dátum: 2024-04-24
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

34. Ďakujem. Viete, čo je na tejto vláde najhoršie? Že stále potrebuje hľadať niekoho, na koho útočí, koho uráža a kreslí mu vlastne terč na chrbát. Bola to pani prezidentka, bola to Ódorova vláda, Progresívne Slovensko, dokonca teraz aktuálne už aj voliči a voličky Progresívneho Slovenska, novinári a novinárky, umelecká obec, potom, samozrejme, nesmiem zabudnúť na medvede a teraz ste prišli k mimovládkam. Za pol roka vašej vlády nič iné nevidíme ako útoky a urážky. Namiesto toho, aby ste prinášali riešenia pre ľudí, to, čo ste nám sľubovali, lacnejšie energie, lacnejšie potraviny, lacnejší benzín, tu naozaj nevidíme nič ako iba krivenie pravidiel. Čakáme na tie riešenia aj v zdravotníctve, v školstve, v energetickej sebestačnosti, ktoré naozaj na Slovensku potrebujeme aktuálne ako soľ. Neustále však šírite len tony zla a negatívnu energiu a podľa mňa naozaj toto Slovensko nikam neposunie. Prestaňte už ľuďom, prosím, dávkovať toto, čo robíte, a skúste naozaj začať pracovať pre ľudí a pre Slovensko. Ďakujem.
12. schôdza NR SR - 5.deň - A. dopoludnia
Dátum: 2024-04-23
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

22. Ďakujem za slovo. Ja som rada, že som nakoniec stihla na teba reagovať, lebo teda prišla som na poslednú chvíľu, ale počúvala som ťa v aute, ako som išla sem. A musím povedať, že naozaj všetky výhrady, ktoré si uviedol, sú veľmi opodstatnené. A to, čo mne ako keby najviac z toho rezonuje, sú presne tie tri ponuky. A proste toto by sa naozaj limitovať nemalo, lebo ja som sa veľmi často stretla s poslancami a s poslankyňami z rôznych obecných zastupiteľstiev, kde naozaj toto bol problém aj teraz pri tom limite do 10-tisíc eur, že veľakrát o tej súťaži firmy nevedeli. A myslím si, že práve zvyšovaním tej možnosti zapojiť sa sa dáva presne príležitosť k tomu, aby, čo si aj ty spomínal, že sa dokážu verejné zdroje naozaj vo veľkej, veľkej miere šetriť a naozaj dochádza potom k tomu, že tá cena sa reálne tou súťažou znižuje a vlastne, tým vla... to znamená aj pre malé obce napríklad, alebo teda však to už je jedno, pri akej veľkosti, ale skutočne podľa mňa to je najdôležitejšie, aby sme my z tých peňazí, ktoré obce a mestá majú, dokázali vyprodukovať čo najviac. A tá súťaž je podľa mňa veľmi dôležitá, aby bola transparentná, aby sa do nej dokázalo zapojiť čo najviac firiem. Ďakujem.
12. schôdza NR SR - 3.deň - B. popoludní
Dátum: 2024-04-18
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

103. Ďakujem veľmi pekne, že prichádza táto pomoc, pretože je naozaj veľmi potrebná, ale zároveň však musím potvrdiť slová mojej kolegyne, že my musíme naozaj oveľa viac začať vnímať a podporovať rodiny aj ľudí, ktorých sa zdravotné znevýhodnenie týka. Na Slovensku sme, žiaľ, v mnohých oblastiach roky pozadu. Nebudem zachádzať do toho, že kto je na vine, ale chcem skutočne poprosiť pána ministra aj zodpovedných ľudí, aby otvorili oči, aj srdcia, aj pokladnicu a začali tieto problémy naozaj riešiť. Potrebujeme otvoriť mnohé otázky, ktoré sa týkajú problémov ľudí so zdravotným znevýhodním. Prvé, čo potrebujeme, je scitlivenie našej spoločnosti, aby bola rešpektujúcejšia a vnímavejšia a myslím, že naozaj treba začať najmä u politikov a političiek. Nemôžeme v tom už ďalej nechávať ľudí, ktorých sa týka zdravotné znevýhodnenie, aby v tom boli sami a cítili sa naozaj, že sú na okraji našej spoločnosti. My v Progresívnom Slovensku urobíme maximum a naozaj podávame pomocnú ruku, ale potrebujeme vidieť, že vláda a teda aj ministerstvo zodpovedné to berú vážne. Ďakujem.
12. schôdza NR SR - 1.deň - B. popoludní
Dátum: 2024-04-16
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

235. Ďakujem. No ja som ten návrh nakoniec povedala, tak neviem, či ste zle počúval. Ale ja by som naozaj chcela povedať, že mňa prekvapuje, že koaliční poslanci a poslankyne ako keby naozaj zabudli, že oni tu dvanásť rokov vládli. A tá situácia, akože ja chápem tri a pol roka, mali sme tu krízy, aj uznávam, že aj tie veci, ktoré sa spravili, neboli správne, niektoré, s dopadom na samosprávy. Ale ako vy ste tu naozaj vládli v najlepších rokoch. Mohli ste budovať tú krajinu. Veď my kam sa pozrieme každý jeden, ktorý tu zastávame nejakú oblasť, tému, tak to je jedna katastrofa. Veď nám to tí ľudia hovoria. Nám to hovoria tie organizácie. Tu chýbajú, proste tu sa nespravilo absolútne nič. Keby sme tu nemali, nemali eurofondy, tak ja neviem, kde je Slovensko. A ešte aj to teraz ohrozujete. Naozaj, tu kam sa človek pozrie, do každej oblasti, je veľký problém. A to neni kvôli tri a pol rokom, posledný, posledný, ktorý sme tu zažili. Lebo boli veľmi náročné a to musíte priznať, každý jeden z vás, keby bol pri vláde SMER, tak možnože by ste robili to isté. Ale vy ste tu dvanásť rokov vládli v najlepších hospodárskych časoch. A tá krajina dnes vyzerá tak, že dneska sa v niektorých dedinách, naozaj reálne ja som ich, ja chodím po tých regiónoch, strávila som teraz nedávno týždeň na východe, chodím po tých obciach, stretávam sa so starostami, starostkami a tu sú naozaj reálni ľudia, ktorí nemajú pitnú vodu. Pol milióna ľudí. Tu sa rozhodujú reálne ľudia, či si spláchnu záchod alebo sa osprchujú. Ja som sa s nimi normálne osobne rozprávala. A verím, že aj vy, keď fungujete v tých samosprávach. Tak prosím vás pekne, netvárte sa a už sa nevyhovárajte stále na Progresívne Slovensko, na Ódorovu vládu a na neviem čo všetko. Však máte skúsenosti dvanásť rokov, už ste mohli mať pripravené za tých dvanásť rokov také opatrenia, že... (Prerušenie vystúpenia časomerom.)
12. schôdza NR SR - 13. deň - A. dopoludnia
Dátum: 2024-05-09
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

42. Ďakujem za pripomienku poslanca Kišša. Áno, má úplnú pravdu, Rada pre rozpočtovú zodpovednosť tu je stále, ja som chcel poukázať na to, že sa ozaj inštitucionálne preklápame. Radu nemôžeme zrušiť, pretože je zriadená ústavným zákonom, ako to by sa musela ústavným zákonom zrušiť, ale opakujem znovu, že inštitucionálne sa meníme, váha tejto inštitúcie, s ktorou súhlasili, opakujem, ja som to povedal, súhlasili s ňou všetky politické strany, ktoré boli v parlamente, keď sa zostavovala, bolo to v čase, spomeňme si, keď Grécko bolo už v kríze, keď sme sa pomaly zbierali peniazmi, aby sme zachraňovali Grécko, a vtedy, vtedy nastala ozaj situácia, keď zhodne všetky politické strany si povedali, musíme zabrániť tomu, aby sme sa dostali do niečoho podobného. A preto bolo, preto sa vypracoval zákon o rozpočtovej zodpovednosti, kde boli stanovené presné pravidlá, ako má hospodáriť štát a čo má štát spraviť, čo má vláda spraviť v prípade, ak sa prekročia niektoré únosné medze, a to sú tie, to sú tie dlhové brzdy. Tie boli prekročené, opakujem, tie boli prekročené za predchádzajúcej vlády, všetky tieto, tieto, tieto úrovne. Ale keby bola vtedy ochota, vtedy bola ochota v parlamente, v parlamente pred, ja neviem, dvoma-troma rokmi prijať ústavnú zmenu, tak by sa do toho, do toho zákona dostalo, že keď prichádzajú mimoriadne situácie, ako je pandémia alebo, alebo ekonomická kríza, tak vláda dostane nástroj do rúk, aby mohla sa v tomto prípade správať tak, že môže ísť nad určité limity. Ale hovorím, to sú, to sú výnimočné situácie, žiaľ, tento zákon sa nenovelizoval, on platí natvrdo, a preto sa my môžeme dočkať aj toho, že možno aj táto vláda raz bude musieť prísť pred parlament a požiadať o dôveru alebo bude musieť zostavovať vyrovnaný rozpočet, ako to urobila naposledy vláda Ľudovíta Ódora, aj keď išiel potom ten rozpočet do koša. Ďakujem.
12. schôdza NR SR - 10. deň - A. dopoludnia
Dátum: 2024-05-02
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

14. Budem reagovať na tie, na tie, na tú problematiku prikrmovania zvierat. Viete, pán Pročko, mám kamaráta poľovníka a stretol som ho nedávno, ako vezie, bolo to v zime, viezol na aute na korbe kadejaké potraviny do lesa. A hovorím, že kam ideš . – No idem, idem prikrmovať. – A kam ideš prikrmovať? – No tam máme posed a tak ďalej. Viete, ja s ním vediem diskusie, že vlastne aká je úloha poľovníkov. On mi hovorí, že my to máme v rukách, Jozef, my to máme v rukách, pretože my držíme tú rovnováhu v rukách. Ale pozrite sa, aká je, aká je realita. My hovoríme síce iba o medveďovi, ale pozrite sa, čo sa deje s raticovou zverou. Problém je, alebo preto to nie je, predsa len to nepoukazuje ako na veľký problém, lebo jeleň jednoducho nezaútočí na človeka, ale medveď zaútočí. Je to oveľa hlbší problém, nehovorme len o medveďovi, hovorme vôbec o premnožení zveri na Slovensku. Čo sa týka medveďa, prístup KDH bol pred voľbami aj po voľbách stále rovnaký. Je to vážny problém, my sme na to poukazovali už vlani, je to vážny problém, treba ho riešiť a treba ho riešiť z pozície, že na prvom mieste je človek a potom je až zviera. A teraz ako nastaviť tie parametre, do akej miery to zviera má byť vystavené, vystavené nejakej, nejakej regulácii, to je ďalšia otázka. V každom prípade ja osobne komunikujem s Jaroslavom Slašťanom, šéfom zásahového tímu, a keď počujem tie príbehy konkrétnych ľudí, ktorým medveď zničil celú úrodu, včelstvo a tak ďalej, vystavil ich do, do existenčného ohrozenia, no tak jednoducho to musíme nejakým spôsobom riešiť. Preto je prístup KDH taký, že keď je tu, keď je tu príležitosť, tak chceme v tejto... (Prerušenie vystúpenia časomerom.)
12. schôdza NR SR - 7.deň - B. popoludní
Dátum: 2024-04-25
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

60. Pán kolega Hlina, viete, ja sa vždy snažím objektívne pozerať na veci, preto nebudem prišívať možno niečo súčasnému ministrovi alebo vláde, za čo nenesie úplne totálnu zodpovednosť. Vôbec ho, my sme sami boli aj, aj na protestoch a tak ďalej, vôbec mu neberiem zodpovednosť za to, čo sa, čo sa deje dnes, ale chcel som povedať, z čoho vychádzajú, vychádza táto vláda. My sme boli tento týždeň na rokovaní s českými partnermi a takisto, takisto nám teda povedali, že, že áno, bol to prechod na nové programové obdobie a museli sa na to prichystať, museli, museli, samozrejme, veci pomeniť. Stíhajú to, hej, stíhajú to možno aj preto, že tam majú kontinuitu, že sa nemenila vláda dva, dva mesiace pred koncom roka. Ale tým nechcem, nechcem odbremeniť súčasné ministerstvo a súčasného ministra za zodpovednosť za ten stav, ktorý tu je, a dnes, keď veľa by nám povedalo napríklad to, keby sa nám, keby nám minister dnes povedal, v akom stave je súčasný stav s týmito platbami, koľko mieni, koľko, akým spôsobom mieni pomôcť tým, ktorí tie platby nedostali, alebo koľko, koľko ich je, a keby si priznal, že, že nesie svoj diel zodpovednosti. Opakujem, ja mu ho vôbec neberiem, len vždy sa budem snažiť byť objektívny, ktokoľvek, ktokoľvek na tej stoličke bude sedieť. Takže čakáme od pána ministra odpovede, kolega Čaučík ich nastolil, nastolil tých otázok niekoľko, zdupľoval aj moju otázku, to znamená, chceme vidieť tie počty, že o čo konkrétne ide, o aké peniaze, a napokon aj o to, že či nejakú veľkú záťaž, alebo nejakú záťaž bude niesť priamo aj štátny rozpočet a či s tým štátny rozpočet počítal.
12. schôdza NR SR - 4.deň - A. dopoludnia
Dátum: 2024-04-19
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

104. Ďakujem za slovo. Kolega Dostál, kolega Grendel tu hovoril o tom, že kritizo... neberie vážne kritiku, že sme vo výbore nediskutovali o týchto návrhoch zákonov. Ja sám som povedal, že zákony sa robia do zlého počasia. Súhlasím aj s pánom Mikloškom, ktorý hovorí, však keby ste, dokonca som aj na výbore povedal, že, že ak stále sa snažím veriť tomu, že máte dobrú vôľu, ale predstavte si, že príde niekto, niekto po vás, kto takto pripravené zákony doslova zneužije. Druhá vec. Poslanec Grendel hovoril o tom, že, že ten, tá rada fondu bude zostavená tak, že bude politicky ovládaná, áno, áno, ja sa s tým stotožňujem a môže, môže nám predkladateľ hovoriť o tom, že má dobrý úmysel a že skutočne mu ide o vec. Ja sa obávam, že nemusí to byť tak, pozrite sa na vývoj okolo RTVS. Najskôr, najskôr RTVS bola snaha rozdeliť s argumentom že sa nedarí rozhlasu, ktorý je podfinancovaný. Potom sa hľadali spôsoby, ako, ako sa pozrieť na hospodárenie RTVS, že uzatvára zmluvy s externistami, potom sa siahlo na rozpočet RTVS koncom minulého roka, teraz sa predkladá úplne nový zákon, podľa ktorého by mala RTVS zaniknúť a vzniknúť úplne nová inštitúcia. Takže ten ťah, ten ťah je jasný. Obávam sa, že pri fondoch to bude veľmi podobné, lebo, lebo v podstate je to z jednej kuchyne, obidva tieto návrhy zákonov, a hrozí tam veľké riziko, skutočne veľké riziko, že inštitúcie, ktoré som dnes spomínal, tak budú politicky ovládnuté.
12. schôdza NR SR - 2.deň - B. popoludní
Dátum: 2024-04-17
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

100. Páni kolegovia, ďakujem za vaše poznámky. K pani Vaľovej. Ak ste ma, pani kolegyňa, dobre počúvali, tak tej kritiky tam nebolo až tak veľa. Ja som skôr navrhol nejaké koncepčné riešenie, nie teda ja, ale je to program KDH. Ono sa to zanedbáva dlhé roky. Spomeniem ďalší stupeň decentralizácie. Už len takéto opatrenie by spôsobilo, že samosprávy, ako to aj vidíme, by vedeli účelnejšie využívať a efektívnejšie hlavne prostriedky, s ktorými hospodári dnes vláda. Vláda hospodári šialeným spôsobom. Ja s vami súhlasím, ale nie je to len otázka posledných rokov, je to otázka skutočne možno, možno aj desaťročí. Tento štát ešte sa nedožil toho, že by bol v prebytkovom hospodárení, stále ideme na dlh. K poznámke pána Janasa, čo sa týka komunál, poplatkov za komunálny odpad, ja som to presne povedal, že to sú účelovo viazané peniaze, takže ste ma asi slabo počúvali. Čo sa týka výšky tých daní z nehnuteľností, podnikateľská aliancia Slovenska robí už niekoľko rokov porovnávanie výšky daní a dvíhajú sa. Buď, neklesajú určite, ale dvíhajú sa už niekoľko rokov. Takže ten základ už je v mnohých, v mnohých prípadoch už dnes veľmi vysoký. A ešte predsa len sa k, mám chvíľku času, vrátim k poznámke pani poslankyne Vaľovej. Tie odstupné, ja neviem, ako to je v prípade vašich primátorov a starostov, ale tie odstupné čiastky sú často definované v kolektívnych zmluvách. A dokonca sú tam, sú definované za čias, keď tí ľudia tam vôbec ešte nesedeli. Takže často sa len preberá to, čo bolo v minulosti.
12. schôdza NR SR - 1.deň - B. popoludní
Dátum: 2024-04-16
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

83. Ďakujem za pripomienky k môjmu vystúpeniu. Ja len na záver dodám jednu vec, aby bolo jasné, že hovoríme o veľmi vážnej veci. Za prvý kvartál tohto roku štát vynaložil prostriedky v objeme vyše šesť miliárd eur a vyzbieral štyri miliardy. Každé tretie euro, ktoré minie tento štát, je na dlh.